PERM รูดหนัก 18% นิวโลว์รอบ 5 ปี 7 เดือน หลังผลงานไตรมาส 3 พลิกขาดทุน 177 ลบ.
PERM รูดหนัก 18% นิวโลว์รอบ 5 ปี 7 เดือน หลังผลงานไตรมาส 3 พลิกขาดทุน 177 ลบ.
PERM รูดหนัก 18% นิวโลว์รอบ 5 ปี 7 เดือน หลังผลงานไตรมาส 3 พลิกขาดทุน 177 ลบ.
15 พ.ย. 2562

ผู้สื่อข่าวรายงานว่า ราคาหุ้น บริษัท เพิ่มสินสตีลเวิคส์ จำกัด (มหาชน) หรือ PERM ณ เวลา 10.39 น. อยู่ที่ระดับ 0.81 บาท ลบ 0.18 บาท หรือ 18.18% สูงสุดที่ระดับ 0.86 บาท ต่ำสุดที่ระดับ 0.78 บาท ด้วยมูลค่าการซื้อขาย 2.26 ล้านบาท

โดยราคาหุ้น PERM ปรับตัวลดลงอย่างหนักทำจุดต่ำสุดในรอบ 5 ปี 7 เดือน นับตั้งแต่ราคาหุ้นปิดที่ระดับ 0.81 บาท เมื่อวันที่ 9 เม.ย. 2557
สำหรับปัจจัยที่ส่งผลให้ราคาหุ้นถูกแรงเทขายเนื่องจาก PERM รายงานผลการดำเนินงานไตรมาส 3/62 ขาดทุนสุทธิ 176.7 ล้านบาท ขาดทุนสุทธิต่อหุ้น 0.24 บาท ลดลงเมื่อเทียบกับช่วงเดียวกันของปีก่อนที่มีกำไรสุทธิ 18.02 ล้านบาท กำไรสุทธิต่อหุ้น 0.04 บาท
โดยปัจจัยที่ส่งผลให้บริษัทพลิกขาดทุน เนื่องจากบริษัทมีรายได้รวมในไตรมาส 3 ปี 62 จำนวน 820.36 ล้านบาท ลดลงต่ำกว่ายอดขายในงวดเดียวกันของปีที่แล้ว จำนวน 1,151.64 ล้านบาท ลดลงจำนวน 331.28 ล้านบาท หรือคิดเป็นร้อยละ 28.80 รายได้จากการขายและบริการ จำนวน 806.03 ล้านบาท ลดลงจากงวดเดียวกัน ปีที่แล้วจำนวน 1,106.22 ลดลงจำนวน 300.19 ล้านบาท หรือคิด เป็นร้อยละ 27.10 โดยเป็นผลมาจาก สภาวะเศรษฐกิจของประเทศไทยชะลอตัว และซบเซา และภาวะเศรษฐกิจที่ตกต่ำที่มาจากภายใน และภายนอกประเทศ
ด้านต้นทุนขายและบริการ ในไตรมาส 3 ปี 2562 งวด 3 เดือน เป็นจำนวน 939.87 ล้านบาท ลดลงจำนวน 110.23 ล้านบาท หรือคิดเป็นร้อยละ 10.50 เมื่อเปรียบเทียบกับงวดเดียวกันของปีที่แล้ว เนื่องจากลดลงผันแปรตามยอดขายที่ลดลง
ส่วนค่าใช้จ่ายการขายและบริหาร ในไตรมาสที่ 3 ปี 2562 งวด 3 เดือน จำนวน 60.36 ล้านบาท เพิ่มขึ้นจำนวน 6.87 ล้านบาท หรือคิดเป็นร้อยละ 12.90 เนื่องมาจากมีการปรับเงินเดือนกรรมการผู้บริหารในบริษัทและบริษัทย่อยเมื่อเทียบกับงวดเดียวกันปีที่แล้ว
เช่นเดียวกับต้นทุนทางการเงิน (ดอกเบี้ยจ่าย) สำหรับงวด 3 เดือนในไตรมาส 3 ปี 2562 รวมเป็นจำนวนเงิน 26.31 ล้านบาท เมื่อเทียบกับงวดเดียวกันปีก่อนมีจำนวน 20.41 ล้านบาท ซึ่งเพิ่มขึ้น จำนวน 5.91 ล้านบาท คิดเป็นร้อยละ 28.90 เมื่อเทียบกับงวดเดียวกัน ปีก่อน เนื่องจากบริษัทมีการสั่งซื้อสินค้าจากต่างประเทศโดยการเปิดแอลซี และการใช้ TR มากขึ้น จึงส่งผลทำให้ต้นทุนทางการเงินเพิ่มขึ้น